Imtella' Frar 6, 2021 - Aġġornata 6 Ta' Frar, 2021 5:03pm Rapport: Glen Falzon Is-Sibt waranofsinhar il-Pulizija ressqet il-Qorti lil Justin Dimech u xlietu b'attentat ta' qtil ta' raġel li seħħ il-Ġimgħa filgħodu fil-Gżira. L-imputat li għandu 29 sena ġie akkużat ukoll bi traffikar tad-droga fosthom kannabis, pilloli ecstasy u li kien fil-pussess tad-droga kokaina. Il-każ żviluppa lbieraħ filgħodu meta l-Pulizija rċevew rapport li żagħżugħ daħal bil-forza f'appartament fil-Gżira/ Il-Pulizija spjegat li l-akkużat ġera wara l-vittma fl-appartament sakemm il-vittma ssakkar f'waħda mill-kmamar. L-akkużat allegatament xerred fjuwil minn taħt il-bieb tal-kamra, tah in-nar u ħarab. Il-vittma ħelisha ħafif wara li rnexxielu jaħrab minn tieqa u niżel fix-xaft. Fil-Qorti, il-Pulizija komplew jispjegaw li l-akkużat ġie arrestat iktar tard fir-residenza tiegħu fi Triq l-Empire Stadium fil-Gżira. Żiedu li l-akkużat għandu l-vizzju tad-droga u qalilhom li kien jittraffika l-kannabis biex mill-bejgħ tagħha jixtri l-kokaina għalih. L-akkużat, li fil-Qorti qal li ma jaħdimx, wieġeb mhux ħati għall-akkużi/ Id-difiża m'għamlitx talba għall-ħelsien mill-arrest. Il-Qorti ħarġet ordni ta' protezzjoni favur il-vittmi.